Սիֆնոս

Սիֆնոս (յուն․՝ Σίφνος),  Էգէական Ծովուն Քիքլատես կղզեխումբին արեւմտեան կողմը գտնուող կղզի, Սերիֆոս եւ Քիմոլոս կղզիներուն միջեւ, Յունաստան։  Մայրաքաղաքն է Ափոլոնիա, իսկ նաւահանգիստը՝ Քամարես։  Կղզին խոհարարութեան եւ կաւագործութեան աւանդութիւն ունի։  Ծննդավայրն է Նիքոս Ցելեմենթես գլխաւոր յոյն ճաշարանապետին (Ի․ դար)։  Փիրէա նաւահանգիստէն հեռաւորութիւնն է 130 քլմ․ կամ՝ 80 ծովային մղոն։


== Տեղեկութիւններ ==


=== Աշխարհագրութիւն ===

Տարածութիւնն է 73,942 քռ․քմ․ եւ բնակչութիւնը կը հաշուէ 2 625 հոգի։  
Կղզին կը ճեղքեն 4 լեռնաշղթաներ, որոնց գլխաւոր գագաթներն են․ կեդրոնի մաս Փրոֆիթի Իլիա (682 մ․) եւ հիւսիսի՝ Այիու Սիմէոն (463 մ․)։  

Այիոս Ֆիլիփոս (հիւսիս-արեւմուտք), Նափոս (արեւելք) եւ Քոնտօ (հարաւ) գլխաւոր հրուանդանները կը կազմեն հետեւեալ ծոցերը․ Այիոս Եորղոս (հիւսիս-արեւմուտք), Քամարոն (արեւմուտք), Վաթի (հարաւ-արեւմուտք), Ֆիքիատա (հարաւ), Փլաթիս Եալոս (հարաւ-արեւելք), Ֆարոս եւ Ֆասոլու (արեւելք), Սերալիա (հիւսիս-արեւելք)։  
Կղզիին հողը հարուստ է կարծրաքարերով․  որձաքար, հերձաքար, կրաքար, եւայլն։  Հարուստ է մետաղի տեսակներով։  Հնագոյն տարիներուն կային ոսկիի եւ արծաթի հանքեր, ինչպէս նաեւ քարահանքեր։
Կղզիին հարաւը կը գտնուի Քիթրիանի կղզիակը։


=== Վարչական տեղեկութիւններ, ժողովրդագրութիւն ===
1836-էն մայրաքաղաքն է Ափոլոնիա, 869 բնակիչներով, անունը առած է Ափոլոնաս աստուածէն։ Բնակիչները ընդհանրապէս կը զբաղին կաւագործութեամբ, անասնապահութեամբ, մեղրաբուծութեամբ, այգեգործութեամբ, հողագործութեամբ, ձկնորսութեամբ եւ զբօսաշրջիկութեան սպասարկումներով։

Վարչականօրէն կղզին կը պատկանի Միլոս նահանգին։ Սիֆնոսի գլխաւոր գիւղերն են՝ Ափոլոնիա (մայրաքաղաքը), Անօ Փեթալի, Էքսապելա, Քաթօ Փեթալի, Քաթավաթի, Արթեմոնաս (մեծագոյն գիւղն է եւ անունը առած ՝ Արթեմիս աստուածուհիէն) եւ Քասթրօ։  Ծովափնեայ գիւղակներն են՝ Քամարես (կղզիին նաւահանգիստը), Վաթի, Ֆարոս, Հերսոնիսոս եւ Փլաթի Եալոս։  Ունի բազմաթիւ ծովափներ, գլխաւորները կը գտնուին՝ Ղլիֆօ, Ֆասոլիու, Ֆարօ, Սերալիա (Քասթրոյին ծովափը եւ կղզիին հին նաւակայքը), Փուլաթի, Ափոքոֆթօ, Քամարես եւ Վաթի։
Հնագիտական թանգարանը Քասթրօ կը գտնուի։ Իսկ Ափլոնիա՝ Ժողովրդակագրական թանգարանը։

Կղզիին մէջ զարգացած է կաւագործութիւնը, շնորհիւ հողի բաղադրութեան։ Ունի խոհարարութեան մեծ աւանդութիւն։ Ժամանակի ընթացքին Սիֆնոսցի կաւագործներ կը հաստատուին Հիոս, Կրետէ, Քիքլատես եւ Սարոնիքոս Ծոցին կղզիները եւ կը ծանօթացնեն կաւագործութեան գաղտնիքները։ 
Կը համարուի մշակոյթի եւ եկեղեցիներով–մատուռներով լեցուն կղզի։ Յունաստանին տուած է նշանաւոր անձնաւորութիւններ․ կաթողիկոսներ, քաղաքագէտներ, հանրածանօթ խոհարար, բժիշկներ, համալսարանի դասախօսներ, եւայլն։


== Պատմական ==
Ըստ հին պատմաբան Փլինիոսի, Սիֆնոսին հին անունն է Մերոփիա եւ Աքիս, իսկ ըստ բիւզանդացի Ստեփանին՝ Մերոփի։  Սիֆնոս անունը առած է առասպելական Սունիօ հերոսին անունէն։ 
Ափոլոնիոյի հարաւ-արեւելքը, Այիոս Ատրէաս բլուրին գտնուած են հին նախայուանական շրջանէն Աքրոփոլիսի պարսիպներ, որոնց ճարտարապետութիւնը Միկինէական շրջանին կը թուագրուի։
Կղզիին առաջին բնակիչները Քարեսները եւ Կրետացիները կը թուին ըլլալ։  Իրոտոթոս կը նկատէ թէ Իոնեսներն են, Աթէնքի գաղթականներ։
Միջնադարին եւ նորագոյն շրջանին պատմութիւնը նման է Քիքլատեսի պատմութեան։


== Տեսարժան վայրեր ==
Կղզին զբօսաշրջիկութեան կեդրոն է։


=== Պատկերասրահ ===

		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
		
   


== Արտաքին յղումներ ==
Տեսերիզ - Սիֆնոսին տեսարժան վայրերը(յունարէն)
tripadvisor - Սիֆնոսի տեսարժան վայրեր(յունարէն)